钦定古今图书集成/明伦汇编/官常典/第689卷 > 李伯玉
## 钦定古今图书集成/明伦汇编/官常典/第689卷 > 李伯玉

按《癸辛杂识》：伯玉字纯甫，乙未殿试第三人。议论端
悫，出处不苟。当史嵩之柄国时，为太学博士，上疏援
章、李二，台官以此大得声誉。未几，为陈劾去。壬子以
小著召兼右司，以萧泰来附谢丞相，伤残善类，继弹
高斯得。伯玉乃援神宗朝张商英故事，有“都司可以
按台臣之条，历数泰来之过，封章以劾之。穆陵大怒”，
乃降《御笔》云：“国家置御史，所以纠正官邪，置宰属，所
以俾赞机务。御史乃天子耳目之官，宰掾不过一大
有司耳，未闻以庶寮而劾纠御史者。近有以都司而
按大有，今伯玉以都司而按泰来，阴怀朋比之私，蔑
视纪纲之地，是所以轻台谏，乃所以轻朝廷也。今伯
玉且复援张商英事以文其过，且郭磊卿以正言而
按李遇英，吴当可、翁甫以博士而按刘之杰，以其职
事之关系也。若都司可以按台谏，则台谏反将听命
于都司矣，朝纲不几紊乱乎？李伯玉可降两官放罢。”
既而台臣程元凤、刘元龙上疏劾之。御批：“李伯玉僭
劾御史以快己私，擅改宪章以文己过，肆为欺诞，浸
紊纪纲，既得罪于祖宗，已难逃于黜罚”云云。明年，萧
泰来除左史，牟子才亦作右史，潘凯除都丞，并有疏
辞免，以为耻与哙伍。泰来遂除职与郡郎，孙梦观又
缴新命察官，丁大全则奏罢其祠禄，而同援伯玉不
肯与之书，降官录黄。其后牟子才撰《词命》云：“国家设
御史以纠官邪，非使之为营私谋利计也。萧泰来昨
居弹劾之任，而黩货背义，丑正党邪，靡所不至。尔以
都曹，能白其奸，虽有体统关系之法，然英词劲气，靡
拂救正，略不少挫，此可以观汝之所存矣。姑屈两阶，
以振台纲，而汝之心则朕所鉴也。尚少安之，以俟叙
复。”又明年七月，姚希得引对，直指赵汝腾为君子之
宗，萧泰来为小人之宗，诸公多为之言叙复者八月，
伯玉与宫观。又明年，叙复元官。景定间，除礼部尚书、
侍读，入政地矣。甫入修门，一疾而卒。伯玉初号“畏斋”，
又号“斛峰。”